Ταξίαρχος

Ο ταξίαρχος (Ταξχος) είναι βαθμός ανωτάτου αξιωματικού (OF-6) που συναντάται στον ελληνικό Στρατό Ξηράς, την ελληνική Πολεμική Αεροπορία και την Ελληνική Αστυνομία. Είναι ο πιο καινούριος βαθμός αξιωματικού στις ελληνικές Ένοπλες Δυνάμεις: καθιερώθηκε, αρχικά στον Στρατό Ξηράς, την περίοδο 1945 - 1946, υπό την επιρροή Βρετανών και Αμερικανών στρατιωτικών συμβούλων, ως ενδιάμεσος ανάμεσα στον συνταγματάρχη και τον υποστράτηγο.

 στον Στρατό Ξηράς ο ταξίαρχος είναι ανώτερος του συνταγματάρχη και κατώτερος του υποστράτηγου.
 στην Πολεμική Αεροπορία ο ταξίαρχος είναι ανώτερος του σμηνάρχου και κατώτερος του υποπτεράρχου.
 στην Ελληνική Αστυνομία ο ταξίαρχος είναι ανώτερος του αστυνομικού διευθυντή και κατώτερος του υποστράτηγου. Ο βαθμός του ταξίαρχου καθιερώθηκε το 1986.Προεδρικό Διάταγμα 159/1986

 στην Ελληνική Χωροφυλακή, παλαιότερα, ο ταξίαρχος ήταν ανώτερος του συνταγματάρχη χωροφυλακής και κατώτερος του υποστράτηγου χωροφυλακής.

Ο αντίστοιχος βαθμός στο ελληνικό Πολεμικό Ναυτικό και στο Λιμενικό είναι ο Αρχιπλοίαρχος και στην Πυροσβεστική ο Αρχιπύραρχος.

Στον ελληνικό Στρατό Ξηράς, ταξίαρχοι είναι, κατά κανόνα, ο διοικητής Ταξιαρχίας, και οι διοικητές της Στρατιωτικής Σχολής Αξιωματικών Σωμάτων (ΣΣΑΣ), της Σχολής Εφέδρων Αξιωματικών Πεζικού (ΣΕΑΠ), της Σχολής Μονίμων Υπαξιωματικών (ΣΜΥ), ο διευθυντής της Διεύθυνσης Στρατονομίας (ΔΣΝ) του ΓΕΣ (η πρώην ΕΣΑ), ο διοικητής της Σχολής Αξιωματικών Νοσηλευτικής (ΣΑΝ) κτλ.

Στην Ελλάδα είναι ο ελάχιστος βαθμός, ο οποίος απαιτείται για την απονομή της Διαμνημονεύσεως Ηγεσίας Σχηματισμού - Μεγάλης Μονάδας.

Διακριτικό
Το διακριτικό της στολής του ταξίαρχου στον Ελληνικό Στρατό Ξηράς είναι η χρυσή φλογοφόρος ροιά (= φλογοφόρος σφαίρα), σπαθί - σκυτάλη χιαστί και ένα αστέρι, σε κάθετη διάταξη (σε κάθε επωμίδα). Στην ελληνική Πολεμική Αεροπορία είναι μία παχιά λωρίδα που πλαισιώνεται από μαύρες γραμμές και ένας ρόμβος επί της πάνω μαύρης γραμμής.

Το υπηρεσιακό αυτοκίνητό του φέρει ένα αστέρι σε κόκκινο (για τον ταξίαρχο του Στρατού) ή γαλάζιο (για τον ταξίαρχο της Αεροπορίας) πλαίσιο.

Ετυμολογία
Η λέξη ταξίαρχος προέρχεται από το τάξις + -αρχος < άρχω (διοικώ).

Άλλες χώρες
Σε πολλές αγγλόφωνες  χώρες, όπως τις Ηνωμένες Πολιτείες, τον Καναδά και την Ιρλανδία, ο αντίστοιχος βαθμός ονομάζεται Brigadier General (Στρατηγός Ταξιαρχίας) ή (λόγω του διακριτικού που φέρει) 1-star General και ανήκει στους στρατηγούς, ως ο κατώτατος βαθμός στρατηγού. Αντιθέτως, στην Ελλάδα και άλλα κράτη που έχουν επηρεαστεί από την παράδοση της Βρετανικής Αυτοκρατορίας, είναι ο μόνος ανώτατος αξιωματικός που δεν θεωρείται ότι ανήκει στον κύκλο των στρατηγών και δεν προσφωνείται στρατηγός. Έτσι, στο Ηνωμένο Βασίλειο, την Αυστραλία και την Νέα Ζηλανδία καλείται Brigadier, και ο βαθμός αυτός δεν ανήκει στους ανώτατους αξιωματικούς, αλλά στους ανώτερους.   

Στο Ηνωμένο Βασίλειο, την Αυστραλία και την Νέα Ζηλανδία ο ταξίαρχος της Αεροπορίας ονομάζεται Air Commodore, ενώ στην Αεροπορία των ΗΠΑ, του Καναδά και της Ιρλανδίας, ονομάζεται κανονικά Brigadier General, όπως αυτός του Στρατού.

Στους γαλλόφωνους στρατούς Général de brigade στη Γαλλία και στο Βέλγιο, Brigadier-général στον Καναδά και Brigadier στην Ελβετία.
Στη Γαλλία ο Ταξίαρχος της Αεροπορίας ονομάζεται Général de brigade aérienne. Στις άλλες γαλλόφωνες χώρες είναι όπως του Στρατού Ξηράς. Στο Λουξεμβούργο που αντιστοιχεί στον ανώτατο βαθμό των Ενόπλων Δυνάμεων καλείται Général.

 Φωτοθήκη  

Δείτε επίσης

 Βαθμοί και διακριτικά των αξιωματικών του στρατού ξηράς των μελών του ΝΑΤΟ

Παραπομπές

Κατηγορία:Στρατιωτικοί βαθμοί
Κατηγορία:Βαθμοφόροι αθηναϊκού στρατού